
הכנסת השמונה-עשרה 

 מושב רביעי

 מישיבת ועדת הכספים 
 יום שני, י"ט בתמוז התשע"ב (09 ביולי 2012), שעה 10:10
<סדר היום:>
<הצעת חוק לתיקון פקודת הטלגרף האלחוטי (תשלום אגרות תדר על ידי בעל זיכיון לשידורי רדיו),התשע"ב-2012>
נכחו:

<חברי הוועדה:> 
משה גפני – היו"ר

גאלב מג'אדלה

ציון פיניאן

נחמן שי

שכיב מוראד שנאן

<מוזמנים:> 
	נתי שוברט
	–
	סמנכ"ל תקשורת, משרד התקשורת

	עו"ד דנה נויפלד
	–
	היועצת המשפטית, משרד התקשורת

	עו"ד יעל מלם
	–
	הלשכה המשפטית, משרד התקשורת

	אורן מור
	–
	אגף כלכלה, משרד התקשורת

	עו"ד דפנה גלוק
	–
	משרד המשפטים

	עופר מרגלית
	–
	אגף התקציבים, משרד האוצר

	ניר שויקי
	–
	ראש תחום כספים, הרשות השנייה לטלוויזיה ורדיו

	עו"ד אופיר ביתן
	–
	עוזר היועץ המשפטי, הרשות השנייה לטלוויזיה ורדיו

	דוד בן בסט
	–
	יו"ר התאחדות תחנות הרדיו האזורי

	רו"ח עופר מנירב
	–
	יו"ר ועדת המסים, לשכת רואי חשבון

	עו"ד איתן צחור
	–
	לשכת עורכי הדין

	עו"ד זיו שרון
	–
	יו"ר ועדת המסים, לשכת עורכי הדין

	אבנר עורקבי
	–
	יו"ר אהב"ה, ארגון הנכים בישראל המיוחד


<ייעוץ משפטי: >
אתי בנדלר
מירב תורג'מן
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<הצעת חוק לתיקון פקודת הטלגרף האלחוטי> 
(תשלום אגרות תדר על ידי בעל זיכיון לשידורי רדיו),התשע"ב-2012
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. על סדר היום הצעת חוק לתיקון פקודת הטלגרף האלחוטי (תשלום אגרות תדר על ידי בעל זיכיון לשידורי רדיו), התשע"ב-2012, הצעתם של חברי הכנסת ציון פיניאן ונחמן שי.

אני מקדם בברכה את היועצת המשפטית של ועדת הכלכלה, עורכת הדין אתי  בנדלר. יועצת משפטית מצוינת וכבוד הוא לנו שאת כאן.
<אתי בנדלר:>
תודה.

<היו"ר משה גפני:>
טוב שהעברתם את החוק הזה לוועדת הכספים. היועצות המשפטיות שלנו מצוינות, שלא יהיו אי הבנות.

<אתי בנדלר:>
אני יודעת. לרגע לא חשבתי אחרת.

<היו"ר משה גפני:>
נתחיל וננסה לסיים את זה מהר. מי מציג את הנושא?

<ציון פיניאן:>
תודה רבה אדוני היושב ראש. גם אנחנו מקדמים בברכה את עורכת הדין אתי בנדלר. יישר כוח. אני שומע שאת קורסת מהעבודה.

<אתי בנדלר:>
אני לא קורסת כל כך מהר אדוני, אבל אני עמוסה לעייפה.

<ציון פיניאן:>
הצעת החוק היא של נחמן שי ושלי. היא באה לתקן עיוותים של כמה שנים. תחנות הרדיו האזוריות הן תחנות יותר קהילתיות. כל תחנת רדיו משמשת גם בעתות שלם וגם בעתות מלחמה כדוברת של האזרחים באזור בו היא פועלת. תחנות הרדיו האזוריות נדרשו לשלם אגרת תדר בסכום של מאות אלפי שקלים. שיטת החיוב הזאת גרמה לעיוותים. במשך השנים תחנות הרדיו מאז הוקמו סבלו מתשלום יתר ולכן באה הצעת החוק, לתקן עיוותים. לדוגמה, לפני כשש שנים הוחלט שהאגרות המשולמות יהיו בסכום של 150 אלף שקלים לכל תדר והסיבה הייתה כי מספר תחנות, ביניהן קול ישראל, קנו תדרים שהם לא לשימוש ובכך פשוט חסמו את כל התדרים. ההעלאה באה כדי שיחזירו למדינה את התדרים. העלו את הסכום ל-150 אלף שקלים. מה שקרה זה שכל התדרים הוחזרו כי לא השתלם לשלם 150 אלף שקלים והוקמה ועדה במשרד התקשורת כדי לתקן את העיוות. נכון לרגע זה העיוות לא תוקן. יש תחנה אחת – ולא אנקוב בשמה – שהיום היא משלמת 450 אלף שקלים שלא לצורך. אם החוק הזה יעבור היא תשלם רק 55 אלף שקלים. 

כאמור, תחנות הרדיו האזוריות הן תחנות קהילתיות והן הפכו לפופולאריות. כל תחנה באזור בו היא נמצאת הפכה להיות להיט ובמקרים רבים אחוז המאזינים לה הוא הרבה יותר גדול מאשר מאזינים לקול ישראל.

לכן ההצעה היא לתקן עיוות ולהחזיר את המחיר לכל תדר כפי שהיה פעם.

<היו"ר משה גפני:>
להסמיך את שר התקשורת.

<ציון פיניאן:>
כן. להסמיך את שר התקשורת אבל יש פה ושם כמה בעיות ולשם כך נמצא כאן האוצר. התבקשתי על ידי האוצר שהדיון יתקיים היום אבל שההצבעה תהיה ביום שני.

<היו"ר משה גפני:>
למה?

<ציון פיניאן:>
כי הם רוצים לשבת ביניהם.
<היו"ר משה גפני:>
אגף התקציבים?

<ציון פיניאן:>
כן.

<היו"ר משה גפני:>
מה לי ולאגף התקציבים?

<ציון פיניאן:>
גם לי אין כלום. נמצאת כאן יעל מבורך מאגף התקציבים?

<עופר מרגלית:>
אני נמצא כאן.

<ציון פיניאן:>
כאמור, התבקשתי. לא נדרשתי אלא התבקשתי. אין לי בעיה עם זה כי בכל מקרה זה יבוא לקריאה ראשונה ביום רביעי הבא.

<היו"ר משה גפני:>
תודה. נחמן.

<נחמן שי:>
אני אתחיל מהסוף. יושב ראש הוועדה זוכר שהוא נכנס לישיבת מליאה לפני כמה ימים וניסיתי לשכנע אותו להצביע, אבל יושב ראש הכנסת אמר שכאשר גפני רוצה, הוא מצביע וכשהוא לא רוצה להצביע, הוא לא מצביע. הנושא שהיה על סדר היום הוא קליטת שידורי קול ישראל ברחבי הארץ, שהיא דבר חמור כי שם יש אגרה שכל אחד מהנוכחים משלם במסגרת רישיון הנהיגה אבל הקליטה של קול ישראל היא גרועה. אמר ידידי ציון פיניאן שכאשר הוא נוסע דרך הבקעה, הוא לא מצליח לקלוט את קול ישראל. כך גם בעמק הירדן, בבקעת הירדן.

<ציון פיניאן:>
עד בית שאן אתה קולט אבל אחרי כן, לא.
<נחמן שי:>
אותו הדבר לגבי אזורי ארץ אחרים בצפון, בדרום וכדומה. קול ישראל לא עושה את העבודה שלו ואני מקווה שבעזרת החוק נוכל לאכוף את זה.

זה משלים את הנושא שעומד על סדר היום. תחנות הרדיו האזוריות הן גורם שנועד לשרת אזורים גיאוגרפיים שונים שחלקם במרכז הארץ אבל חלקם גם בפריפריה והן כלי תקשורתי, חברתי, כלכלי, תרבותי ממדרגה ראשונה וצריך לסייע להן. גובה האגרות היה אולי טוב בשעתו, אבל עכשיו עם הזמן, כשאנחנו גם מחפשים לעזור להן וגם כשמקורות המידע מתרבים והתחרות נעשית מאוד מאוד קשה בשוק הזה, צריך לסייע לתחנות הרדיו האזוריות להתקיים. אחת הנקודות עליהן עלינו, בעזרת ציון ובעזרת דוד שנמצא כאן ואחרים, זה לנסות להקטין את גובה אגרת התדרים שהתחנות משלמות.

בהצעה שהגשנו יש עוד סיבות כולל תוכנית שהולכת ומבשילה להקטין את התדרים. אנחנו פשוט רוצים להקדים עד שיוגשו מסקנות ועדה מסוימת ועד שהן ייושמו כי יכול להיות שייפלו לנו תחנות. אגב, זה תהליך שכבר קרה, שתחנות מסוימות נסגרו והרשות השנייה הייתה צריכה לעשות הקלות מסוימות כדי לאפשר לתחנה אחת להיות בעלים גם של תחנה אחרת. 

לכן, כדי שתוכל אדוני היושב ראש לנסוע בכל הארץ ולקלוט רדיו בכל מקום בו תהיה, אני מציע שנסייע להן. תודה.

<ציון פיניאן:>
העלות לכל התחנות במדינת ישראל היא בין שלושה לארבעה וחצי מיליון שקלים כי זה חסכון.

<היו"ר משה גפני:>
הפחתת האגרות.

<ציון פיניאן:>
כן. כל תחנה חוסכת בין 150 ל-300 אלף שקלים. יתרה מזאת, תחנות אזוריות כאלה, כדי לתת שירות טוב ושמיעה טובה, זה בין שניים לשלושה תדרים.

<היו"ר משה גפני:>
תודה. מי ממשרד התקשורת? אגב, זה כולל גם את תחנות הרדיו החרדיות?

<קריאה:>
כן.

<דנה נויפלד:>
אולי אני אסביר.

<היו"ר משה גפני:>
כן, בקצרה. אני לא כל כך מתעניין ברדיו. 

<דנה נויפלד:>
שלום ותודה. ההצעה כרגע כמו שהיא מנוסחת ומונחת בפניכם מדברת על הסמכה לקבוע מנגנון להפחתת אגרות. היא לא מדברת על הרדיו. משרד התקשורת כרגע בעיצומה של עבודה בדיוק בנושא הזה ואנחנו כבר בשלב של כתיבת תקנות שמתמודדות עם כלל האגרות.

<ציון פיניאן:>
הובטח לי שהיום יהיו כאן התקנות.

<דנה נויפלד:>
אני לא יודעת על כך.

<ציון פיניאן:>
על ידי הבכיר ביותר.

<דנה נויפלד:>
אנחנו נמצאים בשלב הגיבוש והניסוח של תקנות שעוסקות בכלל האגרות.

<היו"ר משה גפני:>
אני רואה בהצעת החוק שהוא מאפשר לכם שלושה חודשים.

<דנה נויפלד:>
ההצעה כרגע מדברת על שלושה חודשים. שלושת החדשים האלה כוללים לא רק את סיום העבודה בתוך משרד התקשורת אלא התקנות האלה צריכות לעבור גם ועדת אגרות באוצר.

<היו"ר משה גפני:>
מה עמדתכם לגבי החוק?

<דנה נויפלד:>
הממשלה תמכה בהצעת החוק. אנחנו בוודאי תומכים בהצעת החוק.

<ציון פיניאן:>
גם האוצר תמך.

<דנה נויפלד:>
אנחנו מקווים את העבודה ולייתר את הצעת החוק כיוון שההצעה קובעת חובה להביא תקנות ואנחנו מקווים שנביא אותן עוד לפני שהצעת החוק הזאת תיכנס לחקיקה.

<היו"ר משה גפני:>
תודה. האוצר.

<עופר מרגלית:>
אני מצטרף לדבריה של דנה. שני דברים עיקריים כאשר הראשון הוא שבאמת הסדרה כזאת חייבת להיעשות בצורה רוחבית. זה לא הגיוני לפתור רק את הבעיה של הרדיו. הוועדה במשרד התקשורת מדברת על הסדרת כל אגרות התדרים. חשוב לציין כאן שתדרים בסוף זה משאב מוגבל ותשלום האגרה בגינו הוא תשלום סביר והגיוני. הוועדה הזאת חייבת לעשות בצורה רוחבית. לכן ביקשנו דחייה ואנחנו מודים על כך.

<דנה נויפלד:>
אין ועדה. יש עבודה.

<עופר מרגלית:>
נכון. עבודה במשרד התקשורת.

<היו"ר משה גפני:>
אין ועדה?

<דנה נויפלד:>
אין ועדה.

<היו"ר משה גפני:>
כי היום אנחנו רגילים לוועדות. צריך לראות בתחנות הרדיו החרדיות, מי שלא שירת בצבא, להוריד לו את התדר.

<נחמן שי:>
זאת לא סנקציה אישית ואנחנו מתנגדים לזה. אנחנו רק בעד סנקציות אישיות.

<היו"ר משה גפני:>
זה אישי. להוציא אותו מהתחנה. אם ילכו על זה, בתחנות הרדיו הרגילות ירדו.

<נחמן שי:>
תחנות הרדיו החרדיות עושות עבודה טובה מאוד.

<היו"ר משה גפני:>
יש כבר מגמה. פשוט נזכרתי בוועדה.

<נחמן שי:>
אין שום כוונה לפגוע בתחנות הרדיו החרדיות ואני אומר לך את זה בלי לחייך.

<היו"ר משה גפני:>
בשלב הזה.

<נחמן שי:>
בשום שלב. אני חושב שזה כלי מאוד חשוב גם בתוך הקהילות החרדיות.

<היו"ר משה גפני:>
כשאנחנו נהיה בשלטון, לא נפגע בכם.

<נחמן שי:>
בעזרת השם.

<היו"ר משה גפני:>
תגידו אתם. אני לא מתחשב באגף התקציבים שאין לי אתו כל שיג ושיח. דוד בן בסט.

<דוד בן בסט:>
היות והעיוות הזה נמשך תקופה לא קצרה, אני הייתי מבקש, ברשותך אדוני היושב ראש, שההצעה תעבור כמה שיותר מהר ולא נמתין לכל מיני ועדות וכך הלאה.

<דנה נויפלד:>
אין ועדה.

<דוד בן בסט:>
זה נמשך יותר מדיי זמן. תודה רבה.

<היו"ר משה גפני:>
תודה רבה. אבנר.

<אבנר עורקבי:>
אני שמח מאוד על ההצעה הזאת אבל אף אחד לא מתחשב בציבור המוגבלים והנכים. לנו אין תקשורת של נכים.

<היו"ר משה גפני:>
אתה לא יכול לשמוע את הרדיו?

<אבנר עורקבי:>
אין לנו רדיו שמגדיר לנו את הזכויות שלנו. אנחנו מבקשים שבהצעה המבורכת הזאת של חברי הכנסת ציון פיניאן ונחמן שי לתת לנו את הפטורים האלה לגבי אגרות.

<היו"ר משה גפני:>
אבל זה לא בהצעת החוק הזאת. אפשר להגיש הצעת חוק אחרת, אבל זאת לא ההצעה הזאת.

<נחמן שי:>
זה לא קשור. התחום שאתה מייצג של אנשים עם צרכים מיוחדים שזכאים, רשאים וחייבים לקבל ייצוג בכל במה, כולל תקשורתית, אני מוכן שדוד ייקח את זה כמסר ויעביר את זה לתחנות האחרות שיש כאן תחושה שהם לא מקבלים ייצוג הוגן והולם. אני בטוח שזה ייעשה וגם תעמדו אתם בקשר אבל זה בשום אופן לא נוגע להצעת החוק הזאת.

<ציון פיניאן:>
דרך אגב, יש הצעת חוק שלי ביום רביעי שכל אדם שזוכה במכרז, יצטרך גם לקחת בחשבון עובדים עם מוגבלויות. 

זה נכון שכל התחנות רוצות שזה יהיה כמה שיותר מהר. התבקשתי על ידי אגף התקציבים לא לחכות הרבה אלא לסכם את כל הנושא היום וההצבעה תהיה ביום שני. 

<אתי בנדלר:>
אני רוצה להזכיר שפקודת הטלגרף האלחוטי מסמיכה את שר התקשורת להתקין תקנות, בין היתר לגבות אגרת, לכלל הצרכים שבשלם מועידים תדרים כמו למשל - ואני אתן סתם דוגמאות – מוניות שמשתמשות בתדרים, רדיו טלפון נייד, תחנות כלי טיס, תחנות כלי שיט ועוד כהנה וכהנה. הסעיף המסמיך הוא סעיף רחב, הוא סעיף כללי, איננו מדבר דווקא על תדרים שמועידים אותם לצורך שימוש לתחנות רדיו אזוריות לפי חוק הרשות השנייה לטלוויזיה ורדיו. הסעיף הזה, כאמור, שמחייב מנגנון בהתאם למוצע, מנגנון להפחתת האגרות בעד הועדת התדרים והקצאתם, על פניו יחייב, אם אכן יתקבל, שינוי בתקנות באופן שיפחית את כלל אגרות התדרים בכלל השימושים. זה דבר ראשון אליו אני רוצה להפנות את תשומת הלב.

דבר שני. החוק הזה אומר בסך הכול שאת התקנות בהן יש אגרות מופחתות, תביאו אלינו, לוועדת הכספים, בתוך שלושה חודשים ממועד קבלת החוק. בנושא הזה, ככל שיש הסכמה לגביו, אני לכשעצמי אינני מבינה מדוע יש צורך לדחות. אני כמובן לא מתערבת בפרוצדורה של ועדת הכספים אבל אני חושב שצריך להיות איזשהו נימוק כי הכלל הנכון הוא שמצביעים כאשר שומעים את הנימוקים, מקיימים דיון ועושים את ההצבעה. זאת אומרת, כאשר מבקשים לעשות את ההפרדה הזאת, אז יתכן שגם חברי הכנסת המשתתפים הם שונים ולא שמעו את הדיון שקדם להצבעה. כשבאה בקשה כזאת, לכאורה צריך להיות איזשהו נימוק לעניין הזה. כפי שאמרתי, בסופו של דבר החוק עצמו איננו קובע שום דבר מהותי.

<היו"ר משה גפני:>
את צודקת. ברגע שזה יובא להצבעה, אנחנו נזכיר את הדיון שהיה כאן. אין כאן דברים שהם משמעותיים.

<אתי בנדלר:>
כן, לכן אני לא מבינה את הבקשה.

<היו"ר משה גפני:>
יש עוד כמה דברים שאני לא מבין בממשלה. 

<אתי בנדלר:>
אני אומר מדוע אני אומרת את זה בהקשר הזה. חבר הכנסת פיניאן יוצא מתוך הנחה שאם ההצבעה תהיה ביום שני, ביום ראשון יתקבל החוק והוא כבר יפורסם ברשומות.

<ציון פיניאן:>
ביום רביעי תהיה הצבעה לקריאה ראשונה.

<אתי בנדלר:>
לא יכולה להיות משום שצריך לפרסם חוברת ברשומות. לכן אני אומרת שזה ישהה את פרסום החוברת ברשומות.

<ציון פיניאן:>
אם זה יהיה היום, מתי זה יפורסם?

<אתי בנדלר:>
בעזרת השם בשבוע הבא אבל אני לא מתחייבת כי את זה כבר יעשה הצוות של ועדת הכספים ואני לא יודעת מה רמת העומס המוטל עליו.

<ציון פיניאן:>
בקריאה ראשונה זה יהיה במושב הזה. בכל מקרה, קריאה שנייה ושלישית לא תהיה במושב הזה. 

<אתי בנדלר:>
בוודאי.

<ציון פיניאן:>
גם אם נהיה זריזים. הקריאה הראשונה תהיה במושב הזה ומיד בעזרת השם, אחרי שנחזור למשוב הבא, תהיה הקריאה השנייה והשלישית.

<היו"ר משה גפני:>
גברתי היועצת המשפטית, הדברים שלך מובנים. אני בעזרת השם לפני הצבעה אסכם פחות או יותר את הדברים שנאמרו כאן. הצעת החוק היא לא מהותית מבחינת הפרוצדורה המשפטית שלה. אנחנו נוהגים כך הרבה פעמים גם בחוקים מסובכים, אבל החברים נמצאים בתוך העניין כל הזמן. זה שאת לא מבינה את הממשלה, יש לי עוד כמה שאלות על הממשלה ואולי מבחינה משפטית את תוכלי לענות לי.

<אתי בנדלר:>
לא, יתכן שאני אבין. אני פשוט ציפיתי לשמוע.

<היו"ר משה גפני:>
את לא חייבת להבין. יש לי עוד כמה שאלות הממשלה ואני שואל אם אני אעביר לך אותן, האם תוכלי לענות לי?

<אתי בנדלר:>
אני כל כך שמחה לעבוד בכנסת.

<היו"ר משה גפני:>
הבנו את התשובה.

על פי בקשת המציעים אנחנו לא נקיים את ההצבעה היום אלא נקיים אותה כאשר תאמרו לנו וכאשר תגיעו לסיכום.

<ציון פיניאן:>
אני כבר אומר. אנחנו מבקשים לקיים את ההצבעה ביום שני.

<היו"ר משה גפני:>
בסדר, ביום שני. צריך לשים את זה על סדר היום ביום שני.

<אתי בנדלר:>
אני מניחה שאדוני ישמע עכשיו הערות לנוסח ככל שיש.

<היו"ר משה גפני:>
כן. נקריא את הנוסח.

<מירב תורג'מן:>
הצעת חוק לתיקון פקודת הטלגרף האלחוטי (תשלום אגרות תדר על ידי בעל זיכיון לשידורי רדיו), התשע"ב-2012

1.
תיקון סעיף 13
בפקודת הטלגרף האלחוטי (נוסח חדש), התשל"ב-1972 (להלן – הפקודה), סעיף 13, בפסקה (1א), בסופה יבוא "תקנות לפי פסקה זו יכללו מנגנון להפחתת האגרות בעד הועדת התדרים והקצאתם".

2.
חובת התקנת תקנות

תקנות לפי סעיף 13(1א) לפקודה, כנוסחו בסעיף 1 לחוק זה, יובאו לאישור ועדת הכספים של הכנסת בתוך שלושה חודשים מיום תחילתו.

<היו"ר משה גפני:>
הערות לנוסח.

<דנה נויפלד:>
שם הצעת החוק לא עולה בקנה אחד עם ההצעה עצמה.  הכותרת של החוק לא קשורה להצעה עצמה כי מדובר כאן על אגרות שהן לא בהכרח אגרות של בעלי זיכיון לשידורי רדיו.

<היו"ר משה גפני:>
מה צריך להיות כתוב?

<דנה נויפלד:>
אני לא יודעת.

<אתי בנדלר:>
אנחנו נכין את השם.

<היו"ר משה גפני:>
קיבלנו את הערתך. שם החוק יתוקן.

<דנה נויפלד:>
הערה שנייה לעניין קביעת הסמכות לשר. כמו שאמרתי, ממילא אנחנו חושבים שיש סמכות לשר אבל אנחנו מבקשים שהסמכות הזאת תהיה סמכות רשות ולא סמכות שבחובה, קודם כל, כיוון שכך בדרך כלל מנסחים את החקיקה.

<היו"ר משה גפני:>
זאת לא הערה לנוסח. זאת הערה מהותית. זה בסדר, זאת הערה טובה אבל לא מקבלים אותה.

<דנה נויפלד:>
אני יכולה להשלים אותה?

<היו"ר משה גפני:>
כן, ודאי.

<דנה נויפלד:>
כמו שאמרתי, ההסמכה כאן היא רחבה יותר והיא לא נוגעת רק לאגרות תדרים שמשלמים זכייני הרדיו. לכן, ככל שמדובר כאן בסמכות שהיא כוללת, ראוי יותר לנסח אותה בצורה של סמכות רשות ולא סמכות חובה.

<נחמן שי:>
זה מעקר את כל החוק. הבאנו את זה במיוחד לצורך העניין הזה.

<יעל מלם:>
המשמעות היא שבעצם מוטלת חובה לקבוע מנגנון הפחתה לגבי כל המשתמשים בתדרי הרדיו ולא רק ביחס לאגרות של רדיו אזורי.

<נחמן שי:>
לא, רק רדיו אזורי.

<דוד בן בסט:>
הצעת החוק קובעת שבהכרח תהיה הפחתה גם לסלולר וגם לכל מי שמשתמש בתדרים.

<נחמן שי:>
אנחנו לא התכוונו לזה. אנחנו עוסקים כאן רק ברדיו האזורי ולכן תציעו נוסח שייחד את זה.

<אתי בנדלר:>
כולם או חלקם ואז הסמכות תהיה ברורה שהמנגנון לא חייב לכלול הפחתה לגבי כל סוגי התדרים.

<נחמן שי:>
לא באנו להקטין תדרים באופן מוחלט אלא דיברנו על היבט מסוים.

<ציון פיניאן:>
החוק מדבר רק על הרדיו האזורי. 

<אתי בנדלר:>
ואם הם ירצו הפחתה באגרות נוספות?

<קריאה:>
אבל יכול להיות שהם גם יציעו עלייה.

<דוד בן בסט:>
זה נמצא אצלם בעבודה כבר שנתיים.

<היו"ר משה גפני:>
ההצעה של היועצת המשפטית היא הצעה טובה ולא יוצרת בעיה. המציעים מתכוונים לרדיו האזורי. היא אומרת כולם או חלקם. אם השר רוצה להפחית עוד אגרות, שיפחית עוד אגרות. זאת זכותו ומותר לו גם היום לעשות את זה. החוק לא מעלה ולא מוריד בעניין הזה מעבר לעובדה שתהיה עליו חובה לגבי הנושא שהועלה.

<שכיב מוראד שנאן:>
מה העלות הכלכלית?

<ציון פיניאן:>
שלושה וחצי עד ארבעה  וחצי מיליון שקלים.

<אורן מור:>
זה לא רק רדיו אזורי אלא זה שידורי רדיו בכלל. אין הפרדה בתקנות בין רדיו אזורי לרדיו בכלל.

<היו"ר משה גפני:>
בסדר. ברגע שהיועצת המשפטית מציעה כולם או חלקם, הסמכות היא בידי השר. המחוקק מאפשר לו את הסמכות הזאת.

<אתי בנדלר:>
נשאלה שאלה לגבי העלות התקציבית. לפי החוק והתקנון את העלות התקציבית צריך לתת נציג אגף התקציבים ואני מבקשת שהוא יודיע.

<היו"ר משה גפני:>
זה פחות מחמישה מיליון שקלים.

<אתי בנדלר:>
בכל מקרה בדברי ההסבר צריך לציין את העלות.

<עופר מרגלית:>
העלות יכולה להגיע עד לחמישה מיליון שקלים בשנה.

<היו"ר משה גפני:>
חמישה מיליון ושקל אחד.

<אתי בנדלר:>
אני צריכה את העלות בלי שום קשר לשאלה אם מדובר בהצעת חוק תקציבית או לא. כאשר הממשלה תומכת בהצעת החוק, לא נשאלת השאלה אם זאת הצעת חוק תקציבית או לא, אבל בכל מקרה, לפי חוק יסודות התקציב, אני צריכה לקבל גם את העלות.

<היו"ר משה גפני:>
כן, אם אפשר לקבל את העלות.

<עופר מרגלית:>
אני אומר מה הסכום המקסימאלי.

<ציון פיניאן:>
הסכום שנאמר לי הוא בין שלושה וחצי לארבעה וחצי מיליון. אין לי בעיה שזה יהיה 4,900 מיליון שקלים. 

<עופר מרגלית:>
אני לא יודע מה יהיה המחיר החדש.

<קריאה:>
זה בסביבות ארבעה מיליון שקלים.

<היו"ר משה גפני:>
תנו בכתב. משרד האוצר ייתן את העלות והיא תהיה בין חמישה מיליון שקלים לחמישה מיליון שקלים ושקל אחד. אני אומר לך את זה מראש. זה בכלל לא רלוונטי מה שהם אמרו. זה מה שהם ייתנו. הם אומרים את זה כי הם לוקחים מקדם ביטחון.

<ציון פיניאן:>
גם אגף הכלכלה של משרד התקשורת אומר ארבעה מיליון שקלים.

<היו"ר משה גפני:>
בסדר. הם יאמרו חמישה מיליון ושקל.

<אתי בנדלר:>
לא, הם צריכים לומר 5,800 מיליון או משהו כזה.

<היו"ר משה גפני:>
יהיה ויכוח בעניין ובסוף יהיה בסדר.

<גאלב מג'אדלה:>
בדיון הקודם אמרת שבדרך כלל מה שהם אומרים, הם עושים. 

<היו"ר משה גפני:>
זה בסדר גמור. אם אפשר למסור את העלות התקציבית. יש תמיכת ממשלה, כך שזה לא רלוונטי. אתם לוקחים את מקדם הביטחון כדי לומר שזה תקציבי אם יהיו בעיות. אני חולק עליכם אבל אני מבין את זה.

<נחמן שי:>
נצביע ביום שני הבא?

<היו"ר משה גפני:>
כן. אני מבקש לשים את זה בסדר היום.

תודה רבה. אנחנו עוברים לסעיף הבא בסדר היום.

<הישיבה ננעלה בשעה 10:35.>
